Ekspert: - Oilers kan vinne 20 kamper på rad
Champions Hockey Leagues gruppe E: 1. Ocelari Trinec - 9 poeng - +10 i målforskjell 2. Tappara Tampere - 8 poeng - + 1 3. Stavanger Oilers - 8 poeng - -1 4. SC Bern - 5 poeng - -10 Etter å ha slått det sveitsiske storlaget Bern - i Sveits - er Stavanger Oilers én kamp unna åttedelsfinale i Champions Hockey League. Det er en prestasjon som mangler sidestykke i norsk hockeyhistorie. Det mener tidligere ishockeyspiller Ole Eskild Dahlstrøm. - Jeg vet at Vålerenga og Storhamar har gjort noen gode opptredener, men ikke på denne måten. Det er det beste jeg har sett av et norsk lag i Europa. Dette er en helt annen dimensjon. Det er helt unikt, sier den nåværende TV 2-eksperten. Nå forventer både Dahlstrøm og sportssjef i Norges Ishockeyforbund, Petter Salsten, at Stavanger Oilers også får orden på spillet i Get-ligaen. Etter fire kamper ligger laget på femteplass med seks poeng. - På klubbsiden kjenner jeg ingen som har prestert bedre enn Oilers i Norge. De gjør det gang på gang og viser hvilken kvalitet det er i laget og organisasjonen. Dette er ingen tilfeldighet, sier Salsten. - Stavanger røk mot Lillehammer og Sparta borte, men var med i kampene. Det var små feilskjær. Jeg tror Stavanger plutselig kan finne på å vinne 20 kamper på rad. Laget trenger bare å få rettet på innstillingen foran hver kamp og ta frem noe av det de viser i Europa i Get-ligaen, sier Dahlstrøm.Mot Bern storspilte keeper Ruben Smith i 60 minutter. Snaut syv minutter før full tid avgjorde superveteran Christian Dahl Andersen (34). Dan Kissel punkterte kampen da han like før slutt fintet seg fri og plasserte pucken i tom kasse. - Det er noe av det mest imponerende jeg har sett av et norsk lag. Stavanger Oilers har fysikken, farten og ballene til å stå opp mot storlag i Europa, sier Dahlstrøm. Med åtte poeng i gruppe E i Champions Hockey League er Stavanger-laget med i kampen om å ta seg videre til åttedelsfinale i turneringen. Stavanger Oilers har slått Ocelari Trinec, Tappara Tampere og Bern i gruppen. En ny seier over Bern i DNB Arena 7. oktober, samt litt hjelp fra Tappara Tampere, vil holde til avansement.Verre er det for Vålerenga som allerede før 1-4-tapet for Färjestad var ute av turneringen med 0 poeng i gruppe B. Det verste var likevel at lagets supportere laget bråk på tribunen. - Dette vil vi ikke ha noe av på en idrettsarena. Vi tar sterk avstand fra dette som skjer med bluss og interne slåsskamper. De vi klarer å identifisere kommer vi til å utestenge. Det er synd at de ødelegger fokuset. De skader klubben sin i stedet for å støtte den, sier Vålerenga-direktør Jan Tore Kjær. Klubben må trolig belage seg på å bli bøtelagt for bråket i Karlstad.
(SC Bern - Stavanger Oilers 0-2) (Färjestad - Vålerenga 4-1) Stavanger Oilers løftes frem som et av tidenes norske ishockeylag etter bragd nummer tre i Champions Hockey League.